Aftenposten avslørte hemmelige IMSI-catchere som fanger opp mobilsamtaler på Stortinget og Slottet

NSM bekrefter egne funn av overvåkings-utstyr

Hemmelig overvåking utenfor Stortinget, Slottet og statsministerboligen: Nasjonal Sikkerhetsmyndighet: - Var helt ukjent for oss

Avansert spionutstyr kan ha overvåket en stor mengde mobiltrafikk til og fra regjeringskontorene, Stortinget og statsministerboligen, ifølge Aftenposten. Nasjonal Sikkerhetsmyndighet har vært helt uvitende om aktiviteten.

Oppdatert 13. desember 2014

Artikkelen er over fem år gammel

- Dette var helt ukjent for oss. Det var overraskende at omfanget skal være så stort som Aftenposten beskriver. Så får vi undersøke nærmere om det kan bekreftes. Vi vil benytte samme type utstyr som de har benyttet – i tillegg til annet utstyr, sier avdelingsdirektør Hans Christian Pretorius i Nasjonal Sikkerhetsmyndighet (NSM) til VG.

NSM startet egne undersøkelser ganske raskt etter at de ble kjent med at Aftenpostens oppsiktsvekkende funn i Oslo sentrum.

IMSI-catchere

-Vi kan ikke bekrefte omfanget av dette. Men vi startet egne undersøkelser da vi ble kjent med de funnene som Aftenposten skriver om. Vi har selv avdekket at det er IMSI-catchere sentralt i Oslo. Det er noe der. Nå må vi analysere våre funn og undersøke dette nærmere, sier avdelingsdirektør Hans Christian Pretorius i NSM til VG.

Her ble overvåkningsutstyret sporet Rundt Stortinget: ** En IMSI-catcher i området Lille Grensen mellom Karl Johans Gate og Akersgaten. ** En i Nedre Vollgate. I Kvadraturen: ** En i krysset Rådhusgaten og Skippergaten. ** En i området ved Akershusstranda. I Parkveien: ** En ved krysset Parkveien og Henrik Ibsensgate, i nærheten av den amerikanske ambassaden. ** En i krysset Parkveien og Hegdehaugsveien. (Kilde: Aftenposten) Vis mer

Han vil ikke kommentere om disse mobilsignal-fangerne har- eller har hatt et så stort omfang rundt sentrale myndighets-bygninger i Oslo sentrum som Aftenposten skriver.

- Nei, det kan jeg ikke kommentere. Vi trenger å undersøke våre funn nærmere, sier Pretorius.

Trekker til seg til mobiltrafikk

- Er det mulig å avlytte eller overvåke for eksempel statsministerens mobiltrafikk med en IMSI-catcher?

- Teknisk sett så er det mulig. I utgangspunktet så vil en IMSI-catcher trekke til seg mobiltrafikk som er i nærområdet. Mobiltrafikken vil koble seg til denne catcheren fremfor til kommersielle basestasjoner i området. Dermed vil noen kunne lytte til en samtale, dersom denne ikke er kryptert, sier Pretorius.

Ifølge Aftenposten står det flere steder små, hemmelige sendere som høyst sannsynlig opptrer som falske basestasjoner.

Bevegelsene til statsråder, vanlige mennesker som befinner seg i eller ved sentrale bygninger i Oslo, kan dermed bli overvåket. De kan også plukke ut bestemte personer for avlytting og tapping av data fra mobiltelefonen, ifølge avisen.

Aftenposten har gjennom en periode på to måneder kartlagt overvåkingen ved hjelp av en av verdens mest avanserte krypterte mobiltelefoner. De har da registrert mistenkelig mobilaktivitet en rekke steder i Oslo.

Sikkerhetsselskapene Aeger Group og CEPIA Technologies har svært presist måleutstyr for å lokalisere falske basestasjoner og de siste ukene i samarbeid med Aftenposten foretatt målinger som viser at overvåkningsutstyret med «svært høy sannsynlighet» har blitt brukt aktivt i Oslo sentrum.

Registrert mistenkelig aktivitet

Verdien på utstyret estimeres mellom 500.000 kroner og to millioner kroner. Dette er utstyr som ikke er tillatt solgt til privatpersoner i NATO-land.

– Bare ressurssterke organisasjoner kan bruke den type teknisk avansert utstyr vi ser her, sier Jahn-Helge Flesvik, som er daglig leder i Aeger Group, og har lang erfaring fra etterretningstjenesten, til Aftenposten.

Han har vært med på kartleggingen til avisen.

Det er registrert mistenkelig aktivitet flere steder i hovedstaden. Både i området ved statsministerboligen, Stortinget og regjeringskontorene. De falske basestasjonene har en radius på rundt 1000 meter i fri sikt - kortere radius i områder med mange bygninger. Aftenposten har kartlagt to basestasjoner i Parkveien, som ligger et steinkast unna statsministerboligen.

Tilhører ikke norske myndigheter

Politiets sikkerhetstjeneste (PST) og Nasjonal sikkerhetsmyndighet (NSM) forteller til avisen at utstyret ikke tilhører dem. Det er kun de og politiet som har hjemmel i norsk lov til å bruke slikt utstyr.

Seksjonsleder i PST, Arne Christian Haugstøyl, mener det er interessante funn som er gjort, og mener det er mange aktører som kan stå bak.

– Det er mange som har en intensjon om å få tilgang på andres mobiltrafikk og dette er noe vi er kjent med at finner sted. Det kan være både private aktører og det kan være statlige aktører, sier han til avisen.

-

Publisert: 13.12.14 kl. 09:06 Oppdatert: 13.12.14 kl. 13:13

Les også

Mer om Solberg-regjeringen